| ***Aleksandras*** |
| --- |
|  |
|  |
| Pavadinimas | Alexander |
| Kilmės šalis | įvairios |
| Režisierius | Oliver Stone |
| Prodiuseris (-iai) | Moritz BormanThomas SchühlyJon KilikIain Smith |
| Scenaristas (-ai) | Oliver StoneChristopher KyleLaeta Kalogridis |
| Kompozitorius | Vangelis |
| Vaidina | Colin FarrellAngelina JolieJared LetoAnthony Hopkins |
| Metai | 2004 m. |
| Žanras | Istorinė drama |
| Trukmė | 175 min. |
| Kalba | anglų |
| Platintojas | Intermedia Films |
| Biudžetas | 155 mln. JAV dol. |
| Pajamos | 167,3 mln. JAV dol. |
| **IMDb įrašas** |

**Aleksandras** (angl. *Alexander*) – 2004 m. epinė istorinė drama apie žymų karvedį Aleksandrą Makedonietį. Filmą režisavo Oliveris Stounas.

Filmas kurtas JAV, Jungtinėje Karalystėje, Vokietijoje, Maroke, Nyderlanduose, Prancūzijoje, Italijoje, Tailande.

Siužetas
--------

DĖMESIO: *toliau atskleidžiamos kūrinio detalės*

Filmas remiasi seno Egipto valdovo Ptolemajaus naratyvu. Pradžioje vaizduojama Aleksandro vaikystė, komplikuoti jo tėvo, karaliaus Pilypo II ir motinos, kerėtojos Olimpijos santykiai, Aristotelio pamokymai. Vėliau pasakojama apie intrigas dėl Makedonijos sosto. Toliau pasakojime Aleksandras jau vaizduojamas karaliumi, užkariavusiu daugelį žemių, stovinčiu priešais persų armiją Gaugameluose. Po taktinės graikų pergalės ir persų karaliaus Darijaus III atsitraukimo, Aleksandras įžengia į Babiloną šlovinamas kaip pasaulio valdovas. Tačiau jis nenori sustoti ir siekia rasti Darijų ir užkariauti visą Persiją. Tačiau Darijų nužudo patys persai, o Aleksandras su savo armija klajoja po Baktrijos ir Sogdianos stepes. Pastarajame krašte jis susižavi ir veda vietinio valdovo dukterį Roksaną, nors makedonai tam itin prieštarauja. Toliau Aleksandras žengia per Hindukušą ir pasiekia Indiją. Tačiau ten graikai susiduria su ligomis, kyla pasipriešinimas Aleksandrui, dauguma nori grįžti namo. Aleksandras įkalba karius toliau kautis, bet Hidaspo mūšyje patiria daug nuostolių ir atsitraukia. Po sunkios kelionės per dykumą, Aleksandras grįžta į Persiją. Ten jis vėl kuria planus apie pasaulio užkariavimą, rengia žygį į Arabiją. Tačiau jo artimo bičiulio Hefestiono mirtis palaužia karalių, o vėliau jis ir pats nunuodijamas.

Filme taip pat atskleidžiama motinos Olimpijos įtaka Aleksandrui, jo santykiai su Hefestionu.

Aktoriai
--------

* Colin Farrell – Aleksandras Makedonietis
* Angelina Jolie – Olimpija iš Epyro
* Val Kilmer – Pilypas II Makedonas
* Anthony Hopkins – Ptolemėjus I Soteras (senas)
* Jared Leto – Hefestionas
* Rosario Dawson – Roksana
* Christopher Plummer – Aristotelis
* Gary Stretch – Klitas Juodasis
* Jonathan Rhys Meyers – Kasandras
* Raz Degan – Darijus III
* Denis Conway – Nearchas
* Francisco Bosch – Bagoas

Įvertinimas
-----------

Filmas kino kritikų sutiktas daugiausia neigiamai. Rotten Tomatoes filmą įvertino tik 16 %. 2005 m. „Aleksandras" nominuotas 6 „auksinėms avietėms" (tačiau negavo nei vienos). JAV filmas patyrė komercinę nesėkmę daugiausia dėl homoseksualumo vaizdavimo. Dėl tos pačios priežasties filmas buvo kritikuojamas Graikijos atstovų. Irano atstovai pasipiktino, jų nuomone, netiksliu persų vaizdavimu. Istorikai filmo siužete įžvelgė nemažai netikslumų.

Išnašos
-------

1. ↑  „Alexander (2004)". *Box Office Mojo*. Amazon.com. 2005-02-01. Nuoroda tikrinta 2016-12-09.
2. ↑  Carver, Terrell (2005). „Oliver Stone's *Alexander*". *Film & History: An Interdisciplinary Journal of Film and Television Studies* (Center for the Study of Film & History) **35** (2): 83–84. ISSN 0360-3695. doi:10.1353/flm.2005.0033. eISSN 1548-9922.  Nežinomas parametras `|s2cid=` ignored (pagalba)
3. ↑  „Alexander (2004)". *Rotten Tomatoes* (anglų). Nuoroda tikrinta 2021-07-15.
4. ↑
5. ↑  „Greek lawyers halt Alexander case". *BBC News*. 2004-12-03. Nuoroda tikrinta 2010-08-22.